Stori 15: Woman Blong Lot i Luklukbak
LOT mo famle blong hem oli stap wanples wetem Ebraham long kantri Kenan. Wan dei, Ebraham i talem long Lot se: ‘Naoia, ol anamol blong yumitufala oli plante tumas, mo ples ya i smol. I moa gud yumitufala i seraot. I gud yu jusumaot haf we yu yu wantem, nao mi bambae mi tekem narafala haf.’
Lot i luklukraon. Hem i luk wan nambawan ples long kantri ya we i gat wota mo plante gudfala gras long hem. Hemia ol graon klosap long Jodan Reva. Ale, Lot i tekem famle blong hem mo ol anamol blong hem, oli go stap klosap long taon ya Sodom.
Ol man Sodom oli nogud tumas. Be Lot i wan gudfala man. Hem i harem nogud long fasin blong ol man Sodom. God tu i harem nogud. Taswe, God i sanem tu enjel oli go luk Lot. Tufala i givim woning long Lot se, bambae God i spolem Sodom wetem wan narafala taon we i stap klosap, nem blong hem, Gomora. Tufala taon ya oli nogud tumas.
Tufala enjel i talem long Lot se: ‘!Yu kwik! !Yu tekem woman blong yu mo tufala gel blong yu mo yufala evriwan i mas aot!’ Be Lot mo famle blong hem oli tektaem. Ale, tufala enjel ya oli holem han blong olgeta, tufala i pulum olgeta oli aot long taon ya. Wan long tufala enjel ya i talem se: ‘!Yufala i resis i go long ples we i sef! Yufala i no mas lukluk i kambak biaen. Yufala i resis i go antap long ol hil blong sevem laef blong yufala. Sipos no, bambae yufala i ded.’
Lot mo tufala gel blong hem oli obei, oli resis i go longwe long Sodom. Oli no spel, mo oli no lukluk i gobak biaen. Be woman blong Lot i no obei. Afta we oli ron i go smol, hem i stop mo i lukluk i gobak long Sodom. Ale, sol i folfoldaon i kavremap hem, nao bodi blong hem i kam strong, i stanap olsem ston nomo. ?Yu yu luk hem long pija ya?
Stori ya i lanem yumi long wan bigfala samting. Hem i soem long yumi se God i save sevem olgeta we oli obei long hem, be olgeta we oli no obei long hem, bambae oli lusum laef blong olgeta.
Jenesis 13:5-13; 18:20-33; 19:1-29; Luk 17:28-32; 2 Pita 2:6-8.
Ol Kwestin
- ?From wanem Ebraham i seraot long Lot?
- ?From wanem Lot i jusum blong stap long Sodom?
- ?Wanem fasin blong ol man Sodom?
- ?Tufala enjel i givim wanem woning long Lot?
- ?From wanem sol i kavremap woman blong Lot mo bodi blong hem i kam strong olsem ston?
- ?Stori blong woman blong Lot i tijim yumi long wanem samting?
Sam narafala kwestin
- Ridim Jenesis 13:5-13.
?Long saed blong rod blong stretem rao wetem narafala, Ebraham i tijim yumi long wantem samting? (Jen. 13:8, 9; Rom 12:10; Fil. 2:3, 4)
- Ridim Jenesis 18:20-33.
?Olsem wanem fasin we Jeova i mekem long Ebraham i soem se yumi save trastem Jeova mo Jisas blong jajem ol man long stret fasin? (Jen. 18:25, 26; Mat. 25:31-33)
- Ridim Jenesis 19:1-29.
?Long stori ya blong Baebol, yumi luk wanem tingting blong God long saed blong ol man blong slip wetem man? (Jen. 19:5, 13; Lev. 20:13)
?Long saed blong fasin blong obei long tok blong God, olsem wanem Lot i defren long Ebraham? ?Yumi save lanem wanem samting from? (Jen. 19:15, 16, 19, 20; 22:3)
- Ridim Luk 17:28-32.
?Wanem tingting blong woman blong Lot long saed blong olting blong hem? ?Hemia i givim wanem woning long yumi? (Luk 12:15; 17:31, 32; Mat. 6:19-21, 25)
- Ridim 2 Pita 2:6-8.
?Yumi mas gat wanem fasin olsem Lot, long saed blong rabis wol ya raonabaot long yumi? (Esik. 9:4; 1 Jon 2:15-17)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn ibo_Latn tpi_Latn ibo_Latn tpi_Latn ibo_Latn tpi_Latn tpi_Latn tpi_Latn tpi_Latn tpi_Latn tpi_Latn